b'\n_START_ARTICLE_\nOsittain esiseostettu poltto\n_START_PARAGRAPH_\nOsittain esiseostettu poltto (englanniksi Partially Premixed Combustion, lyhyemmin PPC) on polttomoottorin prosessi, jossa hy\xc3\xb6dynnet\xc3\xa4\xc3\xa4n puristustahdin aikana muodostettua laihaa homogeenista seosta, polttoaineen suihkutusta l\xc3\xa4hell\xc3\xa4 m\xc3\xa4nn\xc3\xa4n yl\xc3\xa4kuolokohtaa juuri ennen ty\xc3\xb6tahtia ja seoksen puristussytytyst\xc3\xa4. HCCI-moottorista (Homogeneous charge compression ignition) t\xc3\xa4m\xc3\xa4 poikkeaa siten, ett\xc3\xa4 sytytyshetki m\xc3\xa4\xc3\xa4r\xc3\xa4ytyy suihkutuksen p\xc3\xa4\xc3\xa4ttymisen ajoituksella, jolloin palamisprosessin ajoitus pysyy hallinnassa. Osittaisen esiseostamisen ansiosta p\xc3\xa4\xc3\xa4st\xc3\xa4\xc3\xa4n dieselmoottorille ominaiseen korkeaan hy\xc3\xb6tysuhteeseen ja ottomoottorille ominaiseen korkeaan tehoon, ja samalla pakokaasup\xc3\xa4\xc3\xa4st\xc3\xb6t pysyv\xc3\xa4t hallinnassa. Kuten dieselmoottorissa, tehoa ei s\xc3\xa4\xc3\xa4det\xc3\xa4 kaasul\xc3\xa4p\xc3\xa4ll\xc3\xa4 vaan polttoaineen sy\xc3\xb6t\xc3\xb6ll\xc3\xa4. PPC eroaa dieselprosessista siksi, ett\xc3\xa4 dieseliss\xc3\xa4 polttoaine syttyy, kun suihkutus alkaa, ja poltto jatkuu siit\xc3\xa4 eteenp\xc3\xa4in, kunnes suihkutus loppuu ja kaikki sylinteriin suihkutettu polttoaine on palanut. PPC puolestaan toimii siten, ett\xc3\xa4 polttoaine suihkutetaan sylinteriin puristustahdin lopussa ja polttoaine syttyy l\xc3\xa4hell\xc3\xa4 yl\xc3\xa4kuolokohtaa viimeisen suihkutuksen lopussa. PPC-moottorille sopiva polttoaine on esimerkiksi matalaoktaaninen bensiini. My\xc3\xb6s diesel\xc3\xb6ljyn ja butanolin seoksesta on saatu hyvi\xc3\xa4 tuloksia, butanolin osuuden ollessa enint\xc3\xa4\xc3\xa4n 70%.'